SK Úradný vestník Európskej únie C 183/4

Záverečná správa vyšetrovateľa vo veci COMP/37.860 – Morgan Stanley Dean Witter/Visa International

[v súlade s článkami 15 a 16 rozhodnutia Komisie (2001/462/ES, ESUO) z 23. mája 2001 o pôsobnosti vyšetrovateľov v niektorých konaniach vo veci hospodárskej súťaže – Ú. v. ES L 162, 19.6.2001, s. 21]

2009/C 183/04

Z návrhu rozhodnutia v uvedenej veci vyplývajú tieto pripomienky.

Podnet

Predmetná vec vychádza z podnetu, ktorý 12. apríla 2000 Európskej komisii spoločne podali spoločnosti Morgan Stanley (predtým známa ako Morgan Stanley Dean Witter & Co.) a Morgan Stanley Dean Witter Bank Limited (v súčasnosti Morgan Stanley Bank International Limited) (ďalej len spoločne „Morgan Stanley“). Podnet sa týkal najmä uplatňovania ustanovenia v rámci interných predpisov Visa International Service Association (na spoločnosť Morgan Stanley), podľa ktorého sa členstvo v sieti spoločnosti Visa zamietne „každému žiadateľovi o členstvo, ktorý je predstavenstvom považovaný za konkurenciu spoločnosti“ (ďalej len „pravidlo“). Na základe tohto pravidla bolo v marci roku 2000 spoločnosti Morgan Stanley zamietnuté členstvo v sieti Visa, v dôsledku čoho sa spoločnosť Morgan Stanley nemohla stať prijímajúcou bankou pre transakcie s platobnými kartami Visa nielen v Spojenom kráľovstve, ale vo všetkých členských krajinách EHP, v ktorých sa toto pravidlo uplatňuje.

Oznámenie námietok a prvý opis skutočností

Dňa 2. augusta 2004 bolo organizáciám Visa International Service Organisation a Visa Europe (ďalej len spoločne „Visa“) zaslané oznámenie námietok (ďalej len „ON“). Visa Europe, ktorá je zodpovedná za oblasť EÚ, bola založená 1. júla 2004 a uplatňovala rovnaké pravidlo (1).

Po predĺženiach lehoty udelených na základe žiadosti sa spoločnosť Visa k ON vyjadrila 3. decembra 2004.

Spoločnosť Visa mala možnosť nahliadnuť do spisu 1. a 2. septembra 2004. Na základe svojej žiadosti mala spoločnosť Visa prístup k dokumentácii aj 19. novembra 2004 a 17. decembra 2004. Listom z 23. decembra 2004 útvary Komisie informovali spoločnosť Visa (prvý opis skutočností) o určitých dodatočných informáciách, ktoré sa súčasťou spisu stali po nahliadnutí spoločnosti Visa do spisu, a vysvetlili, ako môže Komisia použiť tieto informácie pri prijímaní konečného rozhodnutia. Spoločnosť Visa predložila ďalšie pripomienky 12., 14. a 17. januára 2005.

Pokiaľ ide o spoločnosť Visa, počas celého konania bol sporný jeden konkrétny aspekt prístupu k spisu, a to konkrétne prístup k strategickému plánu spoločnosti Morgan Stanley, ktorý spoločnosť Visa označila za dôkaz potvrdzujúci zámer spoločnosti Morgan Stanley vytvoriť integrovaný podnik v oblasti vydávania a prijímania platobných kariet v rámci Spojeného kráľovstva a ďalších členských štátov EÚ, pričom tento podnik by v prípade získania členstva v sieti spoločnosti Visa začal svoju činnosť v máji 2005. Spoločnosť Visa považuje tento dokument za základný dôkaz, ktorý mal byť vzhľadom na právo spoločnosti na obhajobu sprístupnený v plnom rozsahu. Spoločnosti Visa sa najprv poskytlo stručné zhrnutie tohto strategického plánu. Na základe žiadosti, ktorá mi bola predložená, som súhlasila s poskytnutím nedôvernej verzie tejto správy spoločnosti Visa. So zreteľom na čas, ktorý medzitým uplynul, a ako prejav dobrej vôle s cieľom ukončiť spor týkajúci sa tejto záležitosti, spoločnosť Morgan Stanley následne poskytla rozsiahlejšiu nedôvernú verziu tohto plánu, ktorý bol určený pre spoločnosť Visa na účely tohto konania. Spoločnosť Morgan Stanley okrem toho odpovedala na otázky, ktoré v súvislosti s týmto plánom Visa vzniesla útvarom Komisie. Spoločnosť Visa však aj naďalej zastávala názor, že jej práva na obhajobu neboli v tomto ohľade rešpektované. Spoločnosti Visa som v súvislosti s touto záležitosťou odpovedala niekoľkokrát v priebehu konania. So zreteľom na rovnováhu záujmov medzi potrebou chrániť práva spoločnosti Visa na obhajobu na jednej strane, a oprávnenými záujmami spoločnosti Morgan Stanley chrániť svoje obchodné tajomstvá na strane druhej, a s osobitným dôrazom na hodnotiace kritériá uvedené v oznámení Komisie z 13. decembra 2005 o pravidlách prístupu k dokumentácii Komisie (2), je mojim konečným záverom, že práva spoločnosti Visa na obhajobu boli v návrhu rozhodnutia, ktoré sa má v tejto veci prijať, vhodne a primerane chránené.

V súlade s článkom 6 ods. 1 nariadenia Komisie (ES) č. 773/2004 sa spoločnosti Morgan Stanley ako formálnemu navrhovateľovi poskytla nedôverná verzia ON, ku ktorému spoločnosť predložila svoje písomné vyjadrenie. Toto vyjadrenie bolo poslané spoločnosti Visa, ktorá následne predložila ďalšie pripomienky. V záujme transparentnosti sa spoločnosti Morgan Stanley poskytla nedôverná verzia odpovede spoločnosti Visa na ON, čo viedlo k ďalším pripomienkam zo strany spoločnosti Morgan Stanley a následne k ďalším pripomienkam zo strany spoločnosti Visa.

Spoločnosť Visa sa vzdala práva na ústne vypočutie v tejto veci.

Druhý opis skutočností a následné udalosti

Dňa 6. júla 2006 relevantný útvar Komisie poslal spoločnosti Visa ďalší opis skutočností („opis skutočností“), v ktorom prezentoval naše ďalšie konkrétne dôkazy podporujúce závery uvedené v ON spolu s aktualizovaným prístupom k spisu. Na základe žiadosti bola lehota na odpoveď na opis skutočností predĺžená do 22. septembra 2006. V reakcii na argumenty predložené spoločnosťou Visa som odmietla tvrdenia, že opisom skutočností sa vzniesli nové obvinenia alebo že vznikol iný prípad mimo rozsahu pôsobnosti oznámenia námietok. Okrem toho som odmietla tvrdenie, že Visa nemala dostatok času na riadnu odpoveď na opis skutočností. Otázkami, ktoré spoločnosť Visa predložila vo svojej odpovedi z 22. septembra 2006, sa následne dôkladne zaoberali príslušné útvary Komisie vo svojom liste z 5. decembra 2006.

Medzitým sa 22. septembra 2006 spoločnosť Morgan Stanley stala členom siete Visa Europe a stiahla podnet podaný Komisii. Dňa 2. októbra 2006 útvary Komisie poslali spoločnostiam Visa a Morgan Stanley žiadosti o informácie s cieľom získať kópiu dohody o urovnaní sporu z 21. septembra 2006 medzi spoločnosťami Morgan Stanley a Visa, podľa ktorej bola spoločnosť Morgan Stanley prijatá za člena siete Visa Europe. Spoločnosť Visa odpovedala 9. októbra 2006.

Na základe žiadosti o informácie, ktorú Komisia poslala spoločnosti Visa 20. októbra 2006 v súvislosti s obratom spoločnosti, Visa poskytla Komisii 27. novembra 2006 ďalšie svoje vyjadrenie k veci.

Keďže vo svojom liste z 27. novembra 2006 Visa uviedla, že zmenila uvedené pravidlo, Komisia poslala 5. decembra 2006 spoločnosti Visa žiadosť o informácie s cieľom ďalšieho objasnenia tejto záležitosti. Spoločnosť Visa odpovedala 12. decembra 2006.

Dňa 12. januára 2007 bol spoločnosti Visa poskytnutý dodatočný prístup k spisu a ďalšia konečná príležitosť vyjadriť sa. Pripomienky boli predložené 15. februára 2007 (3).

Návrh rozhodnutia

Podľa návrhu rozhodnutia Komisie porušenie práva trvalo od 22. marca 2000 (4), kedy spoločnosť Visa prvý raz informovala spoločnosť Morgan Stanley, že nie je oprávnená na členstvo v sieti Visa, a skončilo sa 22. septembra 2006, kedy spoločnosť Morgan Stanley bola prijatá za člena siete Visa. Na účely pokuty, ktorá sa má stanoviť v tejto veci, sa zohľadňuje iba obdobie od notifikácie ON (2. august 2004) do 22. septembra 2006.

Návrh rozhodnutia predložený Komisii obsahuje iba námietky, ku ktorým dostali strany možnosť vyjadriť sa.

Dospela som k záveru, že v danej veci bolo právo zúčastnených strán na vypočutie rešpektované.

V Bruseli 26. septembra 2007 Karen WILLIAMSOVÁ

(1) V období pred 1. júlom 2004 bola „Visa EU“ zemepisnou divíziou Visa International.

(2) Oznámenie Komisie z 13. decembra 2005 o pravidlách prístupu k dokumentácii Komisie v prípadoch podľa článkov 81 a 82 Zmluvy o ES, článkov 54 a 57 Dohody o EHP a nariadenia Rady (ES) č. 139/2004, odsek 24.

(3) Keďže vo svojich pripomienkach z 15. februára 2007 Visa uviedla, že spoločnosť Morgan Stanley predložila formulár žiadosti, dňa 3. apríla 2007 Komisia zaslala spoločnosti Visa žiadosť o informácie, v ktorej žiadala o dátum predloženia tohto formuláru žiadosti a jeho kópiu.

(4) Neskorší dátum ako dátum začatia porušovania práva uvedený v ON.